กรมชลประทาน เฝ้าระวังพื้นที่เสี่ยงขาดแคลนน้ำ เร่งเติมน้ำดิบช่วยประปา
นายประพิศ จันทร์มา อธิบดีกรมชลประทาน มอบนโยบายให้โครงการชลประทานทั่วประเทศประเมินพื้นที่ชลประทานในความรับผิดชอบ เพื่อเฝ้าระวังพื้นที่เสี่ยงขาดแคลนน้ำดิบสำหรับผลิตน้ำประปา พร้อมเดินหน้าให้ความช่วยเหลือเร่งเติมน้ำดิบผลิตประปา สร้างความมั่นคงด้านน้ำเพื่อการอุปโภคบริโภคจนถึงสิ้นหน้าแล้งนี้กรมชลประทาน ทำการประเมินพื้นที่ต่างๆ ที่มีความเสี่ยงต่อการขาดแคลนน้ำดิบสำหรับสนับสนุนการผลิตน้ำประปา โดยศูนย์ปฏิบัติการน้ำอัจฉริยะ (SWOC)  กรมชลประทาน ได้สั่งการไปยังศูนย์ปฏิบัติการน้ำอัจฉริยะทั่วประเทศทำการรวบรวมข้อมูลดังกล่าว เพื่อวิเคราะห์ข้อมูลและหาแนวทางแก้ไขปัญหาให้ตรงกับความต้องการของพี่น้องประชาชนในแต่ละพื้นที่ อาทิ ในพื้นที่อีสานกลาง 5 จังหวัด ได้แก่  ขอนแก่น ชัยภูมิ กาฬสินธุ์ มหาสารคาม และร้อยเอ็ด มีจำนวนแม่ข่ายของการประปาส่วนภูมิภาคทั้งหมด 22 สาขา 49 หน่วยบริการ 71 สถานีสูบน้ำดิบ ซึ่งใช้น้ำดิบในเขตชลประทาน 44 แห่ง และนอกเขตชลประทาน 27 แห่ง พบว่ามีการประปาฯ 2 สาขาที่ต้องเฝ้าระวัง ได้แก่ การประปาส่วนภูมิภาคสาขาชุมแพ หน่วยบริการอำเภอสีชมพู  จังหวัดขอนแก่น (นอกเขตชลประทาน) และการประปาส่วนภูมิภาคสาขาสุวรรณภูมิ  หน่วยบริการเกษตรวิสัย จังหวัดร้อยเอ็ด (ในเขตชลประทาน) เบื้องต้นได้ประเมินน้ำต้นทุนวางแนวทางแก้ไขปัญหาด้วยการปรับปรุงพร้อมกับก่อสร้างฝายทำนบชั่วคราวเก็บกักน้ำให้เพียงพอต่อความต้องการใช้น้ำของประชาชน